Es gibt wia aa in Sinkiang und Tibet Gruppm, de  fia'd Unåbhängigkeit vu da Innan Mongolei vu China und geng an, wia de des moanan, chinesischn Imperialismus kämpfm. De Gruppm hãm åwa im Gengsåtz zu de uigurischn und tibetischn ned so vüi Einfluss und Untastützung weda in da Innan Mongolei nu außahåib. In de 80a-Joa hãm a poa Studentn in Apparat vu da Inna-Mongolischn Voikspartei in Fråg gstöid und oana, dea Hada hoaßt, håd 1992 d'Südmongolische Demokratische Allianz gründt. Da Hada is iatst åis politischa Gfãngena eigspead; da Xi Haiming, a ãndara vu de Studentn, is ins Exüi gãnga und håd 1997 in New York a neiche inna-mongolische Partei auf'd Fiaß gstöid.